Ole M. Nielsen (KRF), 2002-03-11:
Til den seneste debat vil jeg bare sige, at jeg har tillid til regeringen, og jeg ved også, at det er regeringen, der har ansvaret for at leve op til de ting, der står i det forslag til vedtagelse, som hr. Jørn Jespersen ikke giver en pind for, eller hvor lidt det nu var.
Jeg mener ikke, at vi som politikere har ansvar for eller forpligtelse til at gennemskue, hvor mange embedsmænd i hvilke kontorer der skal til for at udføre en opgave.
Det synes jeg er rækkefølgen.
Det gælder jo også debatten om Told og Skat, hvor man efter min mening vil fyre alt for mange, sikkert alt for mange.
Men på den anden side er det regeringens opgave at sørge for, at det fungerer, og at man ikke på det område åbner en ladeport for fup og svindel osv.
Det er sådan, jeg har det med det her: Det er regeringens opgave at sørge for, at den lever op til det, vi er enige om skal udføres.
Så det er jeg sådan set rimelig tryg ved. Men der var så den anden del af det samme, det her med rådgivningen ude i virksomhederne, der jo, som ministeren helt rigtigt sagde, ligger i kommunerne, og hvor der, hvis man vil dét, som ministeren siger i sin tale, er behov for en øget indsats.
Hvordan får vi så den finansieret?
Svaret på, hvordan vi får det finansieret, lyder: Jamen nu må vi jo se, hvad finansministeren vil.
Men dét duer ikke, for det er et dårligt svar.
For dér har jeg fuld tillid
til finansministeren: Han vil ikke noget på det område
Det er helt sikkert.
Og han er heller ikke ressortminister.
Så hvis ikke der kommer et ønske fra miljøministeren, en indstilling om, at nu skal vi have snakket med kommunerne om det område her og om så og så meget, så bliver det ikke til noget.
Men jeg hørte dog også, at ministeren så i sit svar sagde, at den tager vi med hjem. Jeg vil gerne have bekræftet, at det er et tilsagn om at gøre noget ved det, så man får øget den indsats over for kommunerne, i kommunerne.
Det var det ene.
Ja, det var måske også det andet.
For så vil jeg sige om finansiering af rådgivningen eller den der konsulentvejledning, eller hvad den nu hedder, at jeg da ikke har noget imod, at man laver et selvfinansierende system på det område.
Det har jeg da ikke spor imod.
Jeg har i øvrigt heller ikke noget imod privatisering, hvis jeg vel at mærke forstår, at privatisering og udlicitering sådan cirka er det samme.
Jeg har ikke helt forstået, hvor stor forskel der er på det.
For hvis der er tale om udlicitering, så er der jo tale om masseudlicitering og -privatisering i affaldssektoren.
Så den der religiøsitet, som Socialdemokratiet lægger for dagen på det område der, må jeg indrømme, at jeg ikke helt forstår.
Det tror jeg faktisk godt at jeg kan sige.
Jeg vil i hvert fald sige, at jeg hellere vil overlade mit affald end mine gamle til et privat firma, for nu at tage noget andet, som man snakker om at udlicitere, altså plejen af de ældre.
Så løber vi ikke helt så stor en risiko ved affald, når det skal være. Så vil jeg stadig væk sige, at det der med at lave en selvfinansierende ordning som f.eks. at overdrage et ansvar for transportemballage til virksomhederne, f.eks. en selvfinansierende ordning, hvor man jo også kunne afsætte midler til en konsulentvirksomhed, og som virksomhederne i øvrigt selv kunne være interesseret i for at få mængderne bragt ned - det er jo det, der ligger i hele systemet - ville vi meget gerne have, at vi kunne komme videre med.